Pa vas oor dogter (2) se moordArgieffoto: SAPD/Facebook Wes-Kaapse polisiebeamptes het Sondag ŉ 25-jarige man in hegtenis geneem vir die beweerde verkragting van en moord op sy tweejarige dogter. Sers. Noloyiso Rwexana, woordvoerder van die polisie, het gesê die man is deur die Lingelethu-Wes-polisie in hegtenis geneem. Volgens Rwexana is die man onlangs uit die tronk vrygelaat en het hy versoek om tyd met sy dogter deur te bring. Die dogtertjie is toe in sy sorg geplaas. “Die kleuter se ouma het vanoggend met haar na die Khayelitsha-daghospitaal gehaas nadat die [kleuter se pa] haar ingelig het dat die kind nie asemhaal nie. Die kind is met haar aankoms by die hospitaal dood verklaar,” het Rwexana gesê. ŉ Nadoodse ondersoek sal die oorsaak van die kleuter se dood bepaal. Die man sal binnekort in die hof verskyn op aanklagte van moord en verkragting.